खेत में पानी लगाने निकले किसान की नहर में डूबने से मौत, दो किमी बाद जाकर मिला शव
हल्द्वानी, जेएनएन : लोहरियासाल तल्ला में रहने वाले किसान की नहर में डूबने से मौत हो गई। उसका शव दो किमी दूर हिम्मतपुर तल्ला गांव की गूल में मिला। पुलिस के मुताबिक, किसान नशे की हालत में खेतों में पानी लगाने के लिए घर से निकला था। मुखानी थाना पुलिस के मुताबिक, लोहरियासाल तल्ला की कृष्णा विहार गली नंबर सात में रहने वाले भीम सिंह भोजक (48) किसान थे। |
शुक्रवार देर शाम वह किसी काम से ऊंचापुल तक गए थे। इसके बाद वह खेतों में पानी लगाने के लिए निकले। रातभर घर नहीं लौटे तो परिजनों ने शनिवार सुबह भीम सिंह की तलाश शुरू की। घर के समीप ही नहर किनारे उनकी साइकिल मिली। दोपहर में हिम्मतपुर तल्ला में लोगों ने गूल में एक लाश पड़ी देखी। इसकी जानकारी पर पूर्व ग्राम प्रधान पूरन सिंह खनी मौके पर पहुंचे। उनकी सूचना पर मुखानी थाना पुलिस भी मौके पर पहुंच गई। कुछ ही देर बाद पहुंचे परिजनों ने शव की शिनाख्त भीम सिंह के रूप में की। बताया कि भीम सिंह तीन भाइयों में सबसे छोटे थे। उनका एक बेटा है, जो पढ़ाई कर रहा है। पुलिस ने पंचनामा भरकर शव पोस्टमार्टम के लिए भिजवा दिया।
Posted By: Skand Shukla